
แผนแม่บทด้านเทคโนโลยีสารสนเทศและการสื่อสาร
สำนักงานปลัดกระทรวงการพัฒนาสังคมและความมั่นคงของมนุษย์


บทที่ 1

บททั่วไป
1.1 บทนำ 

แผนแม่บทเทคโนโลยีสารสนเทศและการสื่อสารของสำนักงานปลัดกระทรวงการพัฒนาสังคมและความมั่นคงของมนุษย์ ฉบับปี พ.ศ. 2550 ถึง 2554 เป็นแผนงานที่ใช้กำหนดแนวทางการดำเนินงานการพัฒนาทรัพยากรด้านเทคโนโลยีสารสนเทศและการสื่อสารของสำนักงานปลัดกระทรวง ในระยะ 5 ปีข้างหน้า เพื่อตอบสนองต่อนโยบายที่สำคัญของรัฐบาลในการนำเอาเทคโนโลยีเข้ามาประยุกต์ใช้เพื่อให้เกิดประสิทธิภาพ และประสิทธิผลต่อการปฏิบัติภารกิจทางราชการและการให้บริการแก่ประชาชน โดยแผนแม่บทฉบับนี้ได้ถ่ายทอดวิสัยทัศน์ พันธกิจ ยุทธศาสตร์ และภารกิจของสำนักงานปลัดกระทรวง แผนพัฒนาเทคโนโลยีสารสนเทศและการสื่อสารของประเทศ รวมทั้งผลการศึกษาสถานภาพด้านเทคโนโลยีสารสนเทศและการสื่อสารของสำนักงานปลัดกระทรวง และหน่วยงานในส่วนภูมิภาคที่เกี่ยวข้อง เพื่อให้เป็นวิสัยทัศน์ นโยบาย ยุทธศาสตร์ และมาตรการด้านเทคโนโลยีสารสนเทศและการสื่อสารของสำนักงานปลัดกระทรวงการพัฒนาสังคมและความมั่นคงของมนุษย์
แผนแม่บทของสำนักงานปลัดกระทรวง ฉบับนี้ได้พัฒนาขึ้นมาจากผลการศึกษา และวิเคราะห์ข้อมูลที่ได้รับมาจากแหล่งข้อมูลต่าง ๆ เช่น การสัมภาษณ์ผู้บริหารด้านเทคโนโลยีสารสนเทศและการสื่อสารของกระทรวงฯ แบบสำรวจข้อมูลทรัพยากรด้านไอซีทีของสำนักงานปลัดกระทรวง และพมจ.  การประชุมระดมสมองของผู้แทนและผู้บริหารด้านไอซีทีเพื่อแสดงข้อคิดเห็นที่เกี่ยวข้องในการวิเคราะห์ SWOT ข้อมูลจากเว็บไซต์รวมทั้งเอกสารต่างๆ ได้แก่
· แผนแม่บทเทคโนโลยีสารสนเทศและการสื่อสารของกระทรวงการพัฒนาสังคมและความมั่นคงของมนุษย์ พ.ศ. 2547-2549

· แผนแม่บทเทคโนโลยีสารสนเทศและการสื่อสารของประเทศไทย พ.ศ. 2545-2549

· กรอบนโยบายเทคโนโลยีสารสนเทศ ระยะปี พ.ศ. 2544-2553 ของประเทศไทย
· บทคัดย่อ IT2000

· แผนปฏิบัติราชการ 4 ปี พ.ศ. 2548-2551 กระทรวงการพัฒนาสังคมและความมั่นคงของมนุษย์ 
· ร่างแผนแม่บทเทคโนโลยีสารสนเทศและการสื่อสารของกระทรวงการพัฒนาสังคมและความมั่นคงของมนุษย์ พ.ศ. 2550-2554

การจัดทำแผนแม่บทเทคโนโลยีสารสนเทศและการสื่อสารของสำนักงานปลัดกระทรวงการพัฒนาสังคมและความมั่นคงของมนุษย์ ฉบับปี พ.ศ. 2550 ถึง 2554 นี้ จะเป็นการวางกรอบการดำเนินงานด้านไอซีทีให้กับสำนักงานปลัดกระทรวงฯ แผนแม่บทฯ ฉบับนี้จะถูกใช้เป็นกรอบในการกำหนดแนวทางการดำเนินงานการพัฒนาทรัพยากรด้านเทคโนโลยีสารสนเทศและการสื่อสารของสำนักงานปลัดกระทรวงฯ เพื่อสนับสนุน และตอบสนองต่อการดำเนินงานให้บรรลุ วิสัยทัศน์ พันธกิจ ยุทธศาสตร์ และภารกิจในส่วนของกระทรวง 
โครงสร้างของแผนแม่บทเทคโนโลยีสารสนเทศและการสื่อสารของสำนักงานปลัดกระทรวงการพัฒนาสังคมและความมั่นคงของมนุษย์ พ.ศ. 2550-2554 นี้จะประกอบด้วยเนื้อหาทั้งสิ้น 6 บท โดยบทที่ 1 นี้ จะกล่าวถึงหลักการและเหตุผล และวัตถุประสงค์ของการจัดทำแผนแม่บทฯ ฉบับนี้ นอกจากนี้ก็จะกล่าวถึงโครงสร้างการบริหารของสำนักงานปลัดกระทรวงการพัฒนาสังคมและความมั่นคงของมนุษย์ และหน้าที่ความรับผิดชอบ รวมไปถึงการกล่าวถึงวิสัยทัศน์ พันธกิจ ยุทธศาสตร์ และภารกิจของสำนักงานปลัดกระทรวงฯ บทที่ 2 จะกล่าวถึงการวิเคราะห์สถานภาพด้านเทคโนโลยีสารสนเทศและการสื่อสารของสำนักงานปลัดกระทรวงฯ โดยจะกล่าวถึงผลการทำการวิเคราะห์ SWOT ซึ่งเป็นผลลัพธ์ที่ได้จากการประชุมระดมสมองของผู้บริหารด้านไอซีทีและตัวแทนหน่วยงานต่าง ๆ ในสังกัดสำนักงานปลัดกระทรวงฯ รวมไปถึงผลสรุปของทรัพยากรด้านไอซีทีของสำนักงานปลัดกระทรวงฯ ซึ่งผลการศึกษาและวิเคราะห์จากบทที่ 1 และ 2 จะนำไปสู่การกำหนดเป้าหมายโดยรวม และยุทธศาสตร์ของการพัฒนาทรัพยากรด้านเทคโนโลยีสารสนเทศและการสื่อสาร ซึ่งจะกล่าวถึงรายละเอียดในบทที่ 3 ส่วนในบทที่ 4 นั้นจะกล่าวถึงการบริหารจัดการและการประเมินผลแผนแม่บทเทคโนโลยีสารสนเทศและการสื่อสารของสำนักงานปลัดกระทรวงฯ พ.ศ. 2550-2554 ทั้งนี้เพื่อเป็นแนวทางให้สามารถนำแผนแม่บทฯ ฉบับนี้ไปปฏิบัติได้อย่างมีประสิทธิภาพและประสิทธิผลต่อไปในบทที่ 5 จะสรุปให้เห็นถึงความสอดคล้องกันระหว่าง  ยุทธศาสตร์ด้านไอซีทีกับยุทธศาสตร์ทั่วไปของสำนักงานปลัดกระทรวงการพัฒนาสังคมและความมั่นคงของมนุษย์ รวมไปถึงความสอดคล้องกับนโยบายสารสนเทศของประเทศ ส่วนบทที่ 6 ซึ่งเป็นบทสุดท้ายจะสรุปภาพรวมของแผนงาน/โครงการ/กิจกรรมหลักของสำนักงานปลัดกระทรวงการพัฒนาสังคมและความมั่นคงของมนุษย์

1.2  หลักการและเหตุผล
กระทรวงการพัฒนาสังคมและความมั่นคงของมนุษย์ เป็นกระทรวงใหม่ที่ได้จัดตั้งขึ้นตามพระราชบัญญัติปรับปรุงกระทรวง ทบวง กรม พ.ศ. 2545 ซึ่งเป็นกระทรวงภาคสังคมในการทำหน้าที่เกี่ยวกับการพัฒนาสังคม การสร้างความเป็นธรรม และความเสมอภาคในสังคม การส่งเสริม และพัฒนาคุณภาพและความมั่นคงในชีวิต สถาบันครอบครัวและชุมชน กระทรวงการพัฒนาสังคมและความมั่นคงของมนุษย์ทำหน้าที่เป็นองค์การและกลไกด้านสังคมในการบรรลุนโยบายของรัฐบาลที่ให้ประชาชนทุกกลุ่มเป้าหมาย โดยเฉพาะเด็ก เยาวชน สตรี ผู้ด้อยโอกาส คนพิการ และผู้สูงอายุ มีความมั่นคงในการดำรงชีวิต ให้มีการพิทักษ์ และคุ้มครองสิทธิตามกรอบรัฐธรรมนูญแห่งราชอาณาจักรไทย พ.ศ.2540 โดยบูรณาการแนวคิด ทิศทาง และการบริหารให้เป็นระบบจากภาคีทุกภาคส่วน และทุกระดับ
ในยุคปัจจุบันซึ่งเป็นยุคสังคมแห่งภูมิปัญญาและการเรียนรู้ ซึ่งประชาชนทุกกลุ่มเป้าหมายของกระทรวงฯ ควรได้รับความเป็นธรรมและความเสมอภาคกันในการแสวงหาความรู้เพื่อสร้างภูมิปัญญาและในการได้รับการบริการต่าง ๆ จากส่วนราชการ องค์ความรู้และภูมิปัญญาเป็นพื้นฐานที่สำคัญของการสร้างความมั่นคงและคุณภาพของชีวิตของประชาชนในสังคม กระทรวงการพัฒนาสังคมและความมั่นคงของมนุษย์มีภารกิจที่สำคัญในการสร้างความเป็นธรรมและความเสมอภาคในสังคม การส่งเสริมพัฒนาคุณภาพ และความมั่นคงในชีวิต สถาบันครอบครัวและชุมชน ในการดำเนินงานของกระทรวงฯ ให้บรรลุภารกิจดังกล่าวอย่างมีประสิทธิภาพและประสิทธิผล จำเป็นที่จะต้องแสวงหาเครื่องมือด้านเทคโนโลยีสารสนเทศและการสื่อสารมาช่วยสนับสนุนการปฏิบัติงานทุกระดับ แต่การนำเทคโนโลยีสารสนเทศและการสื่อสารมาประยุกต์ใช้งานนั้นจำเป็นต้องทำอย่างเป็นระบบและมีแบบแผน ทั้งนี้ก็เพื่อให้สามารถตอบสนองต่อภารกิจของกระทรวงฯ ได้อย่างแท้จริงและทำให้สามารถพัฒนาทรัพยากรด้านดังกล่าวเป็นไปในลักษณะของการบูรณาการกันได้อย่างต่อเนื่องในอนาคต ดังนั้นแผนแม่บทเทคโนโลยีสารสนเทศและการสื่อสารของสำนักงานปลัดกระทรวงฯ พ.ศ. 2550-2554 จึงถูกพัฒนาขึ้นมาเพื่อทำให้การพัฒนาทรัพยากรเทคโนโลยีสารสนเทศและการสื่อสารของกระทรวงการพัฒนาสังคมและความมั่นคงของมนุษย์เป็นไปอย่างมีระบบและตอบสนองต่อภารกิจของกระทรวงฯ ได้อย่างมีประสิทธิภาพและประสิทธิผล

1.3 วัตถุประสงค์  

1.3.1 เพื่อเป็นกรอบในการดำเนินงานการพัฒนาทรัพยากรด้านเทคโนโลยีสารสนเทศและการสื่อสารของสำนักงานปลัดกระทรวงการพัฒนาสังคมและความมั่นคงของมนุษย์ในช่วง       ปี พ.ศ. 2550-2554 
1.3.2 เพื่อกำหนดแนวทางในการพัฒนาเทคโนโลยีสารสนเทศและการสื่อสารในระยะ 5 ปี   ให้สอดคล้องกับวิสัยทัศน์ พันธกิจและยุทธศาสตร์ของกระทรวงการพัฒนาสังคมและความมั่นคงของมนุษย์อย่างแท้จริง
1.3.3 เพื่อใช้เป็นแนวทางในการพัฒนาทรัพยากรด้านเทคโนโลยีสารสนเทศและการสื่อสารของทั้งกระทรวงฯ ให้เป็นไปในทิศทางเดียวกัน ซึ่งจะทำให้เกิดการบูรณาการข้อมูลสารสนเทศได้อย่างมีประสิทธิภาพและประสิทธิผลมากขึ้น
1.4 ผังโครงสร้างองค์กรและหน้าที่ความรับผิดชอบ
1.4.1 โครงสร้างการแบ่งส่วนราชการกระทรวงการพัฒนาสังคมและความมั่นคงของมนุษย์
· สำนักงานปลัดกระทรวง
· ภารกิจ 

ปฏิบัติงานเป็นศูนย์กลางการบริหารของกระทรวงในการพัฒนายุทธศาสตร์ แปลงนโยบายของกระทรวงเป็นแผนปฏิบัติ จัดสรรทรัพยากร เพื่อการบรรลุเป้าหมายและเกิดผลสัมฤทธิ์ ตามภารกิจของกระทรวง ตลอดจนพัฒนาระบบเทคโนโลยีสารสนเทศ เพื่อให้สำนักงานปลัดกระทรวงเป็นศูนย์กลางการบริหารราชการ
· อำนาจหน้าที่

1. พัฒนายุทธศาสตร์การบริหารของกระทรวง
2. แปลงนโยบายเป็นแนวทางและแผนปฏิบัติการ
3. จัดสรรและบริหารทรัพยากรของกระทรวง เพื่อให้เกิดการประหยัด คุ้มค่า และสมประโยชน์
4. ประสานงาน กำกับ เร่งรัด ติดตาม และประเมินผลการปฏิบัติราชการของส่วนราชการ ในสังกัดกระทรวง
5. พัฒนาระบบสารสนเทศ เพื่อใช้ในการบริหารงานและการบริการของหน่วยงานในสังกัดกระทรวง
6. ประสานความร่วมมือระหว่างประเทศ ดำเนินการแลกเปลี่ยนความช่วยเหลือกับต่างประเทศ รวมทั้งประสานแนวนโยบาย ด้านการพัฒนาสังคม สวัสดิการสังคม และความมั่นคงของมนุษย์ ให้สอดคล้องกับข้อตกลงตามปฏิญญาและอนุสัญญา
7. กำหนดมาตรฐานการพัฒนาสังคม การจัดสวัสดิการสังคม และการคุ้มครองพิทักษ์สิทธิ 
8. ศึกษา วิเคราะห์ สภาพการณ์ทางสังคม การวิจัยเพื่อพัฒนางานวิชาการด้านการพัฒนาสังคม และความมั่นคงของมนุษย์ การสร้างระบบเตือนภัย และการป้องกันและการแก้ไขปัญหาทางสังคม
9. พัฒนาปรับปรุงกฎหมาย และดำเนินการเกี่ยวกับงานกฎหมาย ในความรับผิดชอบของกระทรวงและกฎหมายอื่นที่เกี่ยวข้อง
10. ส่งเสริมและพัฒนาระบบเครือข่ายความร่วมมือของทุกภาคส่วนในการพัฒนาสังคม การจัดสวัสดิการสังคม การคุ้มครองพิทักษ์สิทธิ
11. บริหารจัดการกองทุนเพื่อการพัฒนาสังคมและความมั่นคงของมนุษย์
12. ประมวลและวิเคราะห์ข่าวสาร เผยแพร่ และประชาสัมพันธ์ กิจกรรม และผลงานของกระทรวง
13. ปฏิบัติการอื่นใดตามที่กฎหมายกำหนดให้เป็นอำนาจหน้าที่ของสำนักงานปลัดกระทรวง หรือตามที่รัฐมนตรี หรือคณะรัฐมนตรีมอบหมาย
1.5 วิสัยทัศน์ พันธกิจ ยุทธศาสตร์ และภารกิจของสำนักงานปลัดกระทรวง
เมื่อวันที่ 12 เมษายน 2548 คณะรัฐมนตรีได้อนุมัติแผนการบริหารราชการแผ่นดิน พ.ศ. 2548-2551 โดยมีการกำหนดประเด็นยุทธศาสตร์ที่ตรงกับภารกิจของกระทรวงการพัฒนาสังคมและความมั่นคงของมนุษย์ กล่าวคือ การเสริมสร้างความมั่นคงของชีวิตและสังคม การเตรียมความพร้อมแก่สังคมเพื่อให้ผู้สูงอายุเป็นทรัพยากรที่มีคุณค่าของระบบเศรษฐกิจและสังคมของประเทศ การส่งเสริมและพัฒนาด้านสิทธิมนุษยชนให้เป็นที่ยอมรับในระดับสากล ดังนั้นเพื่อให้บรรลุผลสำเร็จตามภารกิจดังกล่าว กระทรวงฯ จึงได้แปลงแผนการบริหารราชการแผ่นดิน พ.ศ. 2548-2551 เป็นแผนปฏิบัติราชการ 4 ปี โดยมีการกำหนด วิสัยทัศน์ พันธกิจหลัก และยุทธศาสตร์ ของกระทรวงฯ ขึ้นมาดังต่อไปนี้

1.5.1 วิสัยทัศน์
เป็นองค์กรธรรมาภิบาล และกลไกระดับชาติในการสร้างความร่วมมือเพื่อบูรณาการ การพัฒนาสังคมการพัฒนาคุณภาพชีวิต และคืนความเข้มแข็งสู่ชุมชน สร้างสังคมสมดุล บนพื้นฐานความรู้ที่นำไปสู่ความยั่งยืน
1.5.2 พันธกิจ
1. เพิ่มประสิทธิภาพของการคุ้มครองทางสังคม
2. พัฒนาหลักประกันความมั่นคงในการดำรงชีวิต
3. สร้างสถาบันครอบครัวและชุมชนเข้มแข็ง
1.5.3 ยุทธศาสตร์


กระทรวงการพัฒนาสังคมและความมั่นคงของมนุษย์ได้กำหนดประเด็นยุทธศาสตร์ไว้ 
5 ด้าน ดังนี้
ยุทธศาสตร์ที่ 1. เสริมสร้างกลไกการคุ้มครองทางสังคม

เพื่อจัดการกับระบบที่ส่งผลต่อความเป็นธรรม โดยเฉพาะการกระจายทรัพยากรให้กับประชาชนกลุ่มต่าง ๆ ทั้งกลุ่มที่พึ่งพาตนเองไม่ได้ และกลุ่มด้อยโอกาส เป็นต้น โดยมีเป้าประสงค์ คือประชาชนได้รับการคุ้มครองทางสังคมที่เป็นธรรม มีประสิทธิภาพและยั่งยืน
กลยุทธ์ประกอบด้วย 2 กลยุทธ์
· กลยุทธ์พัฒนาสารสนเทศและการสื่อสารการคุ้มครองทางสังคม
· กลยุทธ์พัฒนามาตรการและกลไกการคุ้มครองทางสังคม

ยุทธศาสตร์ที่ 2. สร้างหลักประกันให้เป็นโอกาส
เพื่อสร้างกระบวนการและมาตรการในรูปแบบที่หลากหลายสำหรับประชาชนแต่ละกลุ่มเป้าหมายได้เข้าถึงบริการและการคุ้มครองของรัฐ โดยมีเป้าประสงค์คือประชาชนมีที่อยู่อาศัยมั่นคงและมีหลักประกันที่ให้ความเสมอภาคทางโอกาส
กลยุทธ์ประกอบด้วย 4 กลยุทธ์
· กลยุทธ์การขยายโอกาสให้ประชาชนกลุ่มเป้าหมาย
· กลยุทธ์การสริมสร้างความมั่นคงในการอยู่อาศัย
· กลยุทธ์การขยายโอกาสในการเข้าถึงแหล่งทุนและการประกอบอาชีพ
· กลยุทธ์การส่งเสริมสิทธิเสรีภาพแก่ประชาชนกลุ่มเป้าหมาย
ยุทธศาสตร์ที่ 3. พัฒนาศักยภาพความมั่นคงในการดำรงชีวิต
เพื่อสร้างทักษะชีวิตและประสบการณ์ในการดำเนินชีวิตอย่างมีคุณภาพและมั่นคง
โดยมีเป้าประสงค์คือประชากรกลุ่มเป้าหมายสามารถพัฒนาคุณภาพชีวิตและพึ่งตนเองได้

กลยุทธ์ประกอบด้วย 2 กลยุทธ์
· กลยุทธ์เสริมสร้างศักยภาพการอยู่ร่วมกันของคนต่างวัย
· กลยุทธ์ฟื้นฟูและพัฒนาผู้ที่อยู่ในภาวะเสี่ยงทางสังคม
ยุทธศาสตร์ที่ 4. พัฒนาสังคมสมดุล
เพื่อส่งเสริมให้ประชาชนกลุ่มเป้าหมายที่พึ่งพาตนเองได้มีส่วนร่วมในการพัฒนาสังคม อันส่งผลให้สถาบันครอบครัวมีความเข้มแข็ง ในขณะเดียวกันเมื่อชุมชนเข้มแข็งจะส่งผลกระทบที่ยั่งยืนต่อสภาพแวดล้อม ครอบครัวและคน โดยมีเป้าประสงค์คือสถาบันครอบครัวและชุมชนเข้มแข็ง
กลยุทธ์ประกอบด้วย 2 กลยุทธ์
· ส่งเสริมและสนับสนุนการมีส่วนร่วมของภาคเครือข่ายในการพัฒนาสังคม
· ส่งเสริมการพึ่งพาตนเองขององค์กรชุมชนในการพัฒนาสังคม
ยุทธศาสตร์ที่ 5. ปรับระบบบริหารจัดการ เพิ่มประสิทธิภาพ ความทันสมัยและความโปร่งใสในการทำงาน
เพื่อเป็นกลไกในการขับเคลื่อนองค์กรให้สามารถจัดการบริการได้ตรงความต้องการของประชาชนและคุ้มค่า โดยมีเป้าประสงค์คือกระทรวงการพัฒนาสังคมและความมั่นคงของมนุษย์ เป็นองค์กรแห่งการเรียนรู้และเป็นที่ยอมรับด้านความสามารถ ลดการทุจริตคอรัปชั่นและการเพิ่มการใช้ระบบ IT

กลยุทธ์ประกอบด้วย 3 กลยุทธ์
· กลยุทธ์สร้างองค์การการเรียนรู้
· กลยุทธ์ใช้ไอซีทีเป็นกลไกขับเคลื่อน
· กลยุทธ์เพิ่มประสิทธิภาพและความโปร่งใส
1.5.4 ภารกิจ และอำนาจหน้าที่
พระราชบัญญัติปรับปรุงกระทรวง ทบวง กรม พ.ศ. 2545 ได้กำหนดภารกิจและอำนาจหน้าที่ของกระทรวงการพัฒนาสังคมและความมั่นคงของมนุษย์ไว้ดังนี้

· ภารกิจ
การสร้างความเป็นธรรมและความเสมอภาคในสังคม การส่งเสริมและพัฒนาคุณภาพและความมั่นคงในชีวิต สถาบันครอบครัวและชุมชน
· อำนาจหน้าที่
กระทรวงการพัฒนาสังคมและความมั่นคงของมนุษย์ มีอำนาจหน้าที่เกี่ยวกับการพัฒนาสังคม การสร้างความเป็นธรรมและความเสมอภาคในสังคม การส่งเสริมและพัฒนาคุณภาพและความมั่นคงในชีวิต สถาบันครอบครัว และชุมชน และราชการอื่นตามที่มีกฎหมายกำหนดให้เป็นอำนาจหน้าที่ของกระทรวงการพัฒนาสังคมและความมั่นคงของมนุษย์
สำนักงานปลัดกระทรวงการพัฒนาสังคมและความมั่นคงของมนุษย์

